Alison se traumatiese verhaal op silwerdoek | Netwerk24
Alison se traumatiese verhaal op silwerdoek
Deur Elretha Britz 06 April 2016 00:00
Die verhaal van Alison, wat 20 jaar gelede ontvoer, verkrag en vir dood agtergelaat is, is uiteindelik verfilm en beeld nie net haar persoonlike verhaal uit nie, maar het ook sprokiesondertone. Presies soos sy dit wou hê.
Monsters, wonderwerke en hoop ontvou hulle deur die trauma wat sy beleef het en immer in die skadu's skuil om haar te vernietig, maar ook hoe sy dit afweer en haar eie heldin geword het.
Bekende akteurs is in dié kruising tussen 'n dokumentêr en sprokie te sien: Christia Visser (Die Boekklub, Hollywood in my Huis) en De Klerk Oelofse (Liewe Heksie: Flower Power, Tjop en Dop), asook Zak Hendrikz en Francois Maree.
Alison is in Desember 1994 deur twee mans voor haar ouerhuis in Port Elizabeth ontvoer, verkrag en so met messe vermink dat haar binnegoed uitgehang het.
Teen alle verwagting in het sy oorleef en daarna geweier dat die aanvallers haar lewe ruïneer.
Die helde van daardie nag, soos die verbygangers wat stilgehou het om haar by te staan, asook die dokters, kry 'n regmatige plek in die fliek.
Uga Carlini van Towerkop Creations is die regisseur en die fliek is vervaardig deur onder meer kykNET Films, DTI en die Waterfront Film Studios. Black Sheep Films behartig die verspreiding.
Alison was ná die gebeurtenis die eerste Suid-Afrikaner wat in die openbaar oor verkragting gepraat het en is deesdae 'n gesogte motiveringspreker.
Haar boek, I have life, is sedert sy publikasie deur Penguin SA in 1998 'n topverkoper en in sewe tale vertaal.
'n Uitreikprojek, The Safe Room, word na aanleiding van die fliek beplan.Alison word op 12 Augustus uitgereik om saam met Vrouemaand te val.